Győri László

*Olimpia*

Már olimpiára nem megyek,

nem akarok többet veszíteni.

Ezüstérem? Hullt bronz? Kis kegyek?

Minek is fussak már neki?

Boldogok a nagy beérkezők.

Voltam atléta én is valaha.

Rovom, csak rovom az égi kört,

de földi az olimpia.

Nagy osztó, ne add az aranyad,

ne aggasd rám ezüstöd, bronzodat!

Sziszegte bajnok: - Irigy kutya vagy!

Nyüszítesz? Így vagy boldogabb?

Indulni kis bajnokságokon

tehénjárta mezei versenyen?

Inalok mezítláb, vén bolond.

Élcelődni a vesztemen?

Jöjjön a tehénjárta mező!

Belecuppantom, üdv, a lábamat.

Majd egy lavórban nézhető

rajta a mocskos áradat.

*Vadrózsa*

A tövisszúró gébics

ideszáll hívatlan,

szúr a rózsa, mégis

a tövisre tűzi

a tücsköt, a kabócát,

mint karóra hajdan

az ember az embert.

A tövised karó

gyilkos madaraknak,

rózsa, hát emiatt vagy

le nem szakítható?

A réten a rózsát

ne próbáld letörni,

a rózsa gyilkosság

cinkosa, mégse merd,

ne akard megölni.